Sisäministeriö

Hallinto- ja kehittämisosasto

Valtioneuvoston asetus luotsauksesta

Rajavartiolaitos on meripelastuslaissa (1145/2001) tarkoitettu johtava meripelastusviranomainen ja sen tehtäviin kuuluu valvoa myös merellistä ympäristöturvallisuutta. Tässä ominaisuudessa se kiinnittää otsikossa mainitun asetusluonnoksen osalta huomiota seuraaviin meriliikenteen turvallisuutta varmistaviin seikkoihin:

Merenkulussa ja luotsaamisessa Suomen merialueella on erityispiirteenä talvimerenkulun vaativat olosuhteet. Näin ollen asetuksen luotsin pätevyyttä koskevissa vaatimuksissa tulisi ottaa huomioon myös kokemus talvimerenkulusta tai vähintäänkin sitä koskeva erityinen koulutus ja harjoittelu.

Lisäksi kiinnitetään huomiota siihen, että merilain (674/1994) 6 luvun 1 §:n mukaan suomalaisen aluksen päällikkönä saa toimia vain Euroopan unionin jäsenvaltion tai Euroopan talousalueeseen kuuluvan valtion kansalainen. Luotsin pätevyyttä koskevissa vaatimuksissa tulisikin harkita vastaavan sisältöisen edellytyksen ottamista säännöksiin Suomen aluevesillä tapahtuvan aluksen luotsauksen osalta, koska luotsi vastaa luotsaamansa aluksen turvallisuudesta tässä kohden aluksen päällikön lailla.

Oikeudellisen osaston osastopäällikkö

Hallitusneuvos	Ari-Pekka Koivisto

Rajavartioylitarkastaja	Pertti Normia

Asiakirja on sähköisesti allekirjoitettu asianhallintajärjestelmässä. Rajavartiolaitos 23.11.2016 klo 11:47. Allekirjoituksen oikeellisuuden voi todentaa kirjaamosta.